b'\n_START_ARTICLE_\nAlpski nagnoj\n_START_SECTION_\nOpis\n_START_PARAGRAPH_\nAlpski nagnoj je grm, ki je na prvi pogled podoben sorodnemu navadnemu nagnoju, od katerega se najhitreje lo\xc4\x8di po golih mladikah in strokih. V vi\xc5\xa1ino dose\xc5\xbee do 6 metrov in ima gladko skorjo in nekoliko pove\xc5\xa1ene veje. Listi so sestavljeni iz treh ovalnih listi\xc4\x8dev, ki so pritrjeni na dolge peclje. Cvetovi so zbrani v grozdasta socvetja rumene barve. Rastlina cveti od maja do julija. Plodovi so goli, plo\xc5\xa1\xc4\x8dati stroki, v katerih so sprva zelena, nato pa sijo\xc4\x8de \xc4\x8drna semena, ki dozorijo v septembru ali oktobru.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nAlpski nagnoj je samonikel v osrednji in ju\xc5\xbeni Evropi, od koder so ga zanesli tudi na \xc5\xa0kotsko, kjer je sedaj naturaliziran. Najbolje uspeva na odcedni in pe\xc5\xa1\xc4\x8deni do polpe\xc5\xa1\xc4\x8deni podlagi, vendar pa pre\xc5\xbeivi tudi na ilovnati in nerodovitni zemlji. Lahko uspeva na osen\xc4\x8denih in son\xc4\x8dnih legah, dobro prena\xc5\xa1a veter in onesna\xc5\xbeen zrak, ne prena\xc5\xa1a pa soli. V Sloveniji je alpski nagnoj najbolj pogosta vrsta nagnoja._NEWLINE_Cela rastlina vsebuje toksin citizin, ki ob zau\xc5\xbeitju povzro\xc4\x8da slabost, bruhanje, hipertenzijo, midriazo, znojenje in epilepti\xc4\x8dne kr\xc4\x8de, kar lahko vodi v nezavest, paralizo mi\xc5\xa1ic in dihalno odpoved ter posledi\xc4\x8dno lahko povzro\xc4\x8di smrt.'